রাতের জমকালো সাজে শরতে চোখকে আরাম দেয়—এমন সাজ ও পোশাক বেছে নিন। ইন্ডিগো, আকাশি নীল, উজ্জ্বল সবুজ, সাদা, অফহোয়াইট, ধূসর ইত্যাদি রঙের পোশাক প্রশান্তি দেবে। আগেই বলেছি, পোশাক খুব রঙিন হলে সাজের রং বাছাইয়ে সতর্ক হতে হবে। পোশাকের থেকে যেকোনো একটি বা দুটি শেড বেছে নিতে পারেন আইশ্যাডোতে। কিংবা স্মোকি আই চাইলে নীল কপার ও কালো রং বেছে নিতে পারেন। হাইলাইটার হিসেবে সাদা ও সোনালি রং ভালো দেখাবে। টিনএজাররা ন্যাচারাল চোখে ওয়ান টোন আইশ্যাডো দিয়ে কালারফুল কাজল ব্যবহার করলে উজ্জ্বল লুক আসবে। চাইলে কালোর বদলে নীল বা বারগেন্ডি মাশকারাও নিতে পারে তারা। ব্লাশঅন হিসেবে হালকা গোলাপি, হালকা ইট রং, বাদামি রঙের বিভিন্ন শেড বেশ চলছে। লিপস্টিক গাঢ় চাইলে লাল, মেরুন, সোনালি, বেগুনি রং দিতে পারেন। ন্যুড ঠোঁটে পোশাকের সঙ্গে সামঞ্জস্য রেখে বাদামি, বাঙ্গি, লাইট পিংক, মেটালিক শেডগুলো বেছে নিন।